Primena hemijskih mera u voćnjacima u fazi mirovanja

Jedna od važnijih mera u voćnacima koja ima za cilj pripremu biljaka za narednu godinu jeste folijarna prihrana voćaka koja se izvodi sve do početka zimskog mirovanja. U toku vegetacije zbog rasta i razvića plodova, lisne i drvenaste mase, značajna količina mikro i makroelemenata smanjuje se u zemljištu. Imajući u vidu navedeno neophodno je biljkama obezbediti pristupačne mikro i makro elemente koje će brzo usvojiti i deponovati u svojim organima za početak naredne vegetacije. Pre opadanja lišća voćka povlači sva hraniva u svoje drvenaste organe i korenov sistem. Pre nego što počne povlačenje sokova u biljkama potrebno je odraditi tretman hranivima folijarnim putem. Tako se ovim, jesenjim tretmanom nakon berbe povećava potencijal biljke, a sa njim količina i kvalitet prinosa za sledeću godinu. Preporučuje se primena preparata koja sadrže azot, fosfor, kalijum, cink i bor. Do kraja oktobra mogu da se urade dva folijarna tretmana, a od novembra može da se počne upotrebom stajnjaka i mineralnog đubriva oko stabla. Bilo bi dobro da se stajnjak i hraniva zaoru.

Takođe, neophodno je  jesenje prskanje voćaka sredstvima na bazi bakra. Bakarni preparati su sinonim za jesenje prskanje voćaka. Osim toga bakar utiče i na bolje odrvenjavanje mladara i lastara i čini biljku spremnijom za ulazak u zimski period. Kada govorimo o vremenu tretiranja najbolja efikasnost “jesenjeg” prskanja bi se postigla sa dva tretiranja. Prvi tretman bi bilo dobro uraditi kada opadne 30-40% lišća, a drugi kada opadne 70-80%. Međutim, voćari obično ovo tretiranje obavljaju kada opadne 60-70% lisne mase. Ovo može biti ekonomična i dobra strategija kada do opadanja lisne mase dođe za relativno kratko vreme, ali problem može biti kada period opadanja lisne mase traje duži vremenski period praćen toplom jeseni sa većim količinama padavina. Za osetljive voćne vrste period od prvog opalog lista do 70% lisne mase je suviše dug period bez zaštite jer prvi ožiljak nastao opadanjem lista predstavlja ulazno mesto za patogene i bakterije, te su u ovakvim slučajevima neophodna dva tretmana bakarnim preparatima.